መንግሥት በሕገ ወጥ የሰዎች ዝውውር የተሰማሩ ሰዎችን ለሕግ ያቀርባል – ጠቅላይ ሚኒስትር ኃይለማርያም
አዲስ አበባ፤ ሰኔ 22/2005 (ዋኢማ) – መንግሥት በሕገ ወጥ የሰዎች ዝውውርና በሌሎች ሕዝብን በሚጎዱ ተግባራት ላይ የተሰማሩ ሰዎችን ለሕግ እንደሚያቀርብ ጠቅላይ ሚኒስትር ኃይለማርያም ደሳለኝ ዛሬ ገለጹ። በአክሲዮኖች ተደራጅተው ችግር የሚደርስባቸው ወገኖች ሕጋዊ ሁኔታዎችን ማጤን ይገባቸዋል። ጠቅላይ ሚኒስትር ኃይለማርያም በሰጡት ጋዜጣዊ መግለጫ ላይ እንዳስረዱት መንግሥት በሕገ ወጥ ድርጊቶች ላይ ተሰማርተው ጉዳት የሚፈጽሙ ሰዎችን ተግባር ለሕግ አሳልፎ ለመስጠት ዝግጅት እያደረገ ነው። በተለይ ዜጎችን በሕገ ወጥ መንገድ ከአገር እንዲወጡ የሚያደርጉ ደላሎች እያደረሱ ያለውን ጥፋት እየተከታተሉ ተገቢ እርምጃ እንዲወሰድባቸው ለማድረግ መረጃ የማሰባሰብ ሥራ በመከናወን ላይ እንደሚገኝ አብራርተዋል። ”ደላሎቹን ለፍርድ እንዲቀርቡ በበቂ ጥናት ላይ የተመሰረተ መረጃ ማቅረብ አስፈላጊ ነው። በዚህም ውጤት ይገኝበታል”ያሉት አቶ ኃይለማርያም፣ በአንዳንድ አካባቢዎችም በጉዳዩ ዋነኛ ተዋንያን የነበሩት ግለሰቦች ሕጋዊ እርምጃ እየተወሰደባቸው መሆኑን አስታውቀዋል። ሕገ ወጥ የሰዎች ዝውውርን ለመግታት በብሄራዊና በክልሎች ደረጃዎች ምክር ቤቶች ተቋቁመው በመንቀሳቀስ ላይ እንደሚገኙ አመልክተው፣ ኅብረተሰቡ ዜጎችን ለዚህ ዓይነት ድርጊት የሚገፋፉ አካላትን አጋልጦ በመስጠት ትብብር እንዲያደርግ አሳስበዋል። በአክሲዮን ማህበራት ተደራጅተው ኪሳራ ውስጥ የሚወድቁ አካላት ገንዘባቸውን የሚያውሉበትን ሁኔታ ማጥናት እንዳለባቸውም አሳስበዋል። አንዳንዶች ፈጥነው ለመክበር በሚፈጥሯቸው ማህበራት እየደረሰ ያለው በደል ከፍተኛ ደረጃ እየደረሰ መምጣቱን ያስረዱት አቶ ኃይለማርያም፣ የሚገቧቸው ውሎች ምንነት አስቀድሞ መረዳትና ችግሩ ከተከሰተም ፈጥኖ ወደ ሕጋዊ አካላት ጉዳዩን ማቅረብ እንደሚያስፈልግም መክረዋል። ”መንግሥት ችግሩ አገራዊ ምስቅልቅል እንዳያስከትል በማሰብ ጣልቃ ይገባል። የሚመለከታቸው መሥሪያ ቤቶችም ጉዳዩን እያጤኑት ናቸው” በማለት አጠቃላይ ሁኔታው ትኩረት እያገኘ መምጣቱን አስረድተዋል። በኢትዮጵያ ፈጣን የኢኮኖሚ ዕድገት እየተመዘገበ ቢሆንም፤ ዕድገቱን ተከትሎ በአቋራጭ ለመክበር ጥረት የሚያደርጉ ግለሰቦች አዳዲስ የመክበሪያ ዘዴዎች ለመፍጠር ጥረት ሲያደርጉ እንደሚታይም የኢትዮጵያ ዜና አገልግሎት አመልክቷል። የሕዝቡን ጤና በሚጎዱ፣ በከፍተኛ የትምህርት ተቋማት ላይ በደል በሚያደርሱ መምህራንና በሌሎች ሕገ ወጥ ሥራዎችም በሚመለከታቸው መሥሪያ ቤቶች ተገቢውን ክትትል በማድረግ ሕጋዊ እርምጃዎች እንደሚወሰዱም ጠቅላይ ሚኒስትር ኃይለማርያም አረጋግጠዋል።